השומר החדש

ארגון השומר החדש הוא עמותה ישראלית העוסקת בשמירה בשטחי מרעה פתוחים, סיוע לחקלאים וחינוך לציונות וחקלאות.

הקמת הארגון
בעקבות "פרשת שי דרומי" בינואר 2007, הוביל און ריפמן מחאה ציבורית שהביאה לחקיקת שינוי בחוק העונשין המכונה "חוק דרומי". לאחר מספר חודשים החליט יואל זילברמן מציפורי לעבור להתגורר בשטח המרעה של משפחתו (נקודה הקרויה "מצפה סנדו"), על מנת לשמור על המרעה והשטח מפני ההתנכלויות. בעקבות אירוע תקיפה אלים שחווה מידי עבריינים, התגבשה קבוצה גדולה של מכריו שהצטרפו לשמירה על השטח. פעולות השמירה הצליחו להוריד באופן משמעותי את מספר ההתנכלויות במקום . אירוע זה היה הגורם המניע ליסוד ארגון "השומר החדש" (השם מרמז לארגון השמירה "השומר" שפעל ביישוב העברי בארץ ישראל בשנים 1909–1920). בין התומכים בהתארגנות החדשה היו אישים וגופים רבים, כגון אברי גלעד שברך על הפעילות וקרא להצטרף אליה, וגם עמותת "אם תרצו".

הארגון הוקם בשנת 2007 על ידי קבוצת פעילים לפי תפיסה לפיה אין שמירה יעילה ללא נוכחות פעילה בשטח. מטרת הארגון היא לסייע לחקלאים ובוקרים להתמודד עם איומים על ביטחונם, רכושם וזכויותיהם. כמו כן מראשיתו עוסק הארגון גם בפעילות חינוכית על מנת לחבר צעירים לאדמה למען עתיד החקלאות והחברה.

בשנת 2019 הצטרפה לארגון, כיחידה נפרדת, תנועת נוער חדשה בשם "התנועה החדשה". תנועת נוער זו הוקמה על ידי חניכי הנוער העובד והלומד, מסניפי בני המושבים, שפרשו והקימו תנועה חדשה.

פעילות 
סייע לחקלאים ובוקרים בשמירה בשעות היום והלילה ובעבודה חקלאית.
הפעלת גרעיני שנת שירות, שפעילותם בתחומי הסיוע החקלאי והשמירה.
במסגרת הארגון משתתפים אנשי הארגון והמתנדבים בתוכניות חינוכיות בנושאים שונים.
הפעלת סמינריונים וימי התנדבות למוסדות חינוך על-יסודיים.
בארגון פועלים למעלה מ-1,200 מתנדבים העוסקים בשמירה על שטחים חקלאיים ושטחי מרעה. השמירה בארגון מתבצעת ללא נשק מתוך עקרון 

בשנת 2020 מנה הארגון 57,729 מתנדבים, והוא הארגון עם מספר המתנדבים הגדול בישראל.

תוכניות 
תוכניות מרכזיות של השומר החדש:
 תוכנית המנהיגות – תוכנית קדם צבאית, המיועדת לבוגרי י"ב במסגרת שנת שירות, אורכה כשנה וחודשיים. התוכנית מבקשת לתת מענה למציאות בשטח ולאתגרי התקופה, תוך בניית דור הפועל להגשמת הרעיון הציוני. במהלך התוכנית מקיימים החניכים שגרת חיים של עבודה, למידה ושמירה, תוך ליווי אישי והדרכה קבוצתית.
 מצפי השמירה – מצפים בשטחים חקלאיים אליהם מגיעים מתנדבים מכל רחבי ישראל. המתנדבים עוברים ימי הכשרה בסיסיים, כאשר כל מתנדב מתחייב ל־12 לילות שמירה בשטחים החקלאיים. מצפי השמירה מהווים בסיס להפעלת מתנדבים וכלי משמעותי ליצירת נוכחות ותחושת ביטחון. המתנדבים שומרים ללא נשק מתוך עיקרון.
 מגורי סטודנטים בחוות בודדים בנגב – חוות הבודדים הוקמו על מנת ליצור רצף התיישבותי חדש בנגב ולשמור על קרקעותיה של מדינת ישראל. נוכחותם של סטודנטים בחוות הבודדים נועדה לחזק את ידם של בעלי החוות. הסטודנטים גרים בחווה במהלך שנת לימודיהם ולוקחים חלק משמעותי בעבודות החקלאיות ובשמירות של חוות הבודדים.
 "מתחברים לאדמה" ו"לעבדה ולשמרה" – התגייסות של קבוצות מתנדבים – תלמידי בתי ספר ומכינות קדם צבאיות, חיילים, סטודנטים, פרויקט תגלית, בני נוער מחו"ל ועוד – כמענה להשחתות הרכוש והנזקים הרבים שסופגים החקלאים והבוקרים. קבוצות המתנדבים מגיעות בהתאם ליכולתן וזמנן, לימים או שבועות, ומסייעות בתיקון גדרות, שיקום והקמת טראסות, שיקום מבנים וכל עבודה חקלאית נדרשת. התוכניות משלבות עבודה חקלאית יחד עם העברת תוכני חינוך בנושאי ציונות, אהבת הארץ וערבות הדדית.
 תוכנית מאהל ומגדל – תוכנית שמיועדת לחיילים משוחררים שמשלבת עבודה מועדפת בחקלאות ושמירה עם לימוד.
 שומר היער עבודה בקק"ל בייעור וכו', מיועד לחיילים משוחררים בתור עבודה מועדפת.
 תוכנית אדם ואדמה – רשת תיכונים חקלאיים. הפועלים כתוכנית למנהיגות המשלבת עבודת אדמה ולימודי בגרות, בקומפלקס פנימייתי בערבה המיועדת לכיתות י'–י"ב. הרשת פועלת בארבע שלוחות ערבה, גולן, תבור, ניצנים.
 מכינה קדם צבאית – סניף מכינה קדם צבאית של השומר החדש הוקם בחוות רון במבואות העיר ערד. המחזור הראשון התחיל בשנת 2022 והחניכים עוסקים בחקלאות ובלימוד נושאים הקשורים בעבודת אדמה, לצד תוכנית מכינה קדם צבאית שגרתית.
 משפחת ה"פראיירים"- תוכנית המאחדת נוער מכיתות ט"-יב" להתנדבות  אצל חקלאים בעיקר בסיועי חירום התוכנית מחולקת לצוותים ברחבי הארץ מאילת עד מטולה

התנועה החדשה- תנועת הנוער 
התנועה החדשה היא תנועת הנוער של ארגון השומר החדש. הוקמה ב-2019, התנועה קמה לחיבור בני נוער לקהילה, לחברה ולאדמה. הפדגוגיה החינוכית בתנועה פועלת בשיטת חינוך דיאלוגי וחינוך חברתי.

כיום, התנועה מונה מעל ל-25,000 חניכות וחניכים מכיתה ד’-יב’ הפעילים ומתחנכים בתנועה . הקיני”ם הסניפים והחוות, פועלים במעל ל-250 יישובים, 23 מועצות אזוריות, מקומיות ובערים.

במסגרת התנועה ניתן לעשות שנת שירות טרום הגיוס לצה"ל, כאשר ישנם שלושה מסלולים:

 מסלול הקהילות - חניכי התנועה חיים בקומונה במועצה אחרת ממקום מגוריהם, כל חבר קומונה משתבץ בשניים-שלושה יישובים בהם הוא מוביל את פעילות הקן, מדריך את הנוער ושותף בפעילות הקהילתית ובחיבור הק”ן לקהילה.

 מסלול החוות - חניכי החוות יוצאים לשנת שירות בקהילות הן במגזר העירוני והן במגזר הכפרי, במסגרת השנה הם חיים בקומונה בקהילה בה הם פעילים. כל חבר קומונה פעיל בשעות הבוקר בבתי הספר ובשעות אחהצ בקהילה שבה הוא חי ובעוד קהילה נוספת באזור.

 מסלול הנח"ל - חניכי הנח”ל משתלבים תחילה בתפקידי חינוך ופיקוד ובהמשך בפרק המשימה משמשים כחיזוק לחקלאות וכצוותים חינוכיים.

שיתופי פעולה 
הארגון משתף פעולה במגוון תחומים, עם ארגונים רבים, בהם:
המשרד לפיתוח הנגב והגליל
קק"ל
מינהל מקרקעי ישראל
מג"ב ומשטרת ישראל – החל מ־2014 פועלת במסגרת השומר החדש יחידת מתנדבי מג"ב, יחידת דורבן.
אימפקט – תוכנית המלגות של ארגון ידידי צה"ל בארצות הברית (FIDF). מקבלי המלגות נדרשים לשעות התנדבות במסגרות שונות, כשאחת האפשרויות היא התנדבות במסגרת ארגון השומר החדש.
משרד הדתות
תנועות נוער – שיתוף פעולה בגיוס מתנדבים לעבודה חקלאית מרוכזת
מסע ישראלי.

מימון
נכון לשנת 2017, עמדו הכנסות העמותה על כ-41 מיליון ש"ח. מתוך הכנסותיה, 18.7 מיליון הן מתרומות, 14 מיליון ממשרדי הממשלה ו-3.8 מיליון ש"ח מקק"ל. ב-2017 פורסם כי המינהלת לזהות יהודית במשרד לשירותי דת תשתף פעולה עם "ארגון השומר החדש", ותחלוק עימו באופן שווה תקציב של 37.5 מיליון שקלים לשנה.

באוקטובר 2019 טען העיתון "הארץ" כי "השומר החדש" קיבל עשרות מיליוני שקלים שלא כדין ממשרד החקלאות. לפי תקנות משרד החקלאות, גוף שמקבל כסף עבור מתנדבים בחקלאות לא יכול לקבל בנוסף גם מימון ממשרד החינוך עבור מתנדבים בשנת שירות. אולם, "השומר החדש" ביקש וקיבל כספים משני המשרדים. בתגובתו הבהיר ארגון "השומר החדש" שלא מדובר בכפל מימון, כיוון שהתמיכה מכל אחד מהמשרדים מיועדת לתוכניות שונות ונפרדות של הארגון.

במאי 2022 פורסם תחקיר נוסף בעיתון "הארץ" שבו הובא כי בשנים הראשונות לפעילותו נסמך הארגון רבות על תרומותיו של ארווינג מוסקוביץ' וכי לאורך השנים הארגון מקבל מימון גם מ"הקרן המרכזית לישראל". תורמים נוספים לארגון, שצוינו בכתבה, הם שלו חוליו, המייסד ובעל השליטה בחברת NSO המכהן גם כחבר ועד העמותה, ואיש העסקים נעם לניר.

הוקרה 
העמותה זכתה בפרס בגין לשנת תשע"ב (2011) "עבור פעילותה הציונית לשמירה על אדמות המדינה וביטחון אזרחיה ועל היותה מודל מוביל לערבות הדדית ולאומץ אזרחי בחברה הישראלית".

הספר ה-54 בסדרת ספרי "מנהרת הזמן" נקרא "השומר החדש" ועוסק בארגון. בספר, דן ושרון, גיבורי הסדרה, מועברים לגליל ליישוב שמוגן על ידי השומר החדש. בניגוד לשאר הספרים, הם אינם חוזרים בזמן אלא שבסוף הספר "הזמן רץ לאחור" והם חוזרים לביתם.

באפריל 2023 הודיעה שרת התחבורה מירי רגב לרעות עמיחי, נערה בת 17 המתנדבת הארגון, כי נבחרה להשיא משואה בטקס הדלקת המשואות בהר הרצל ביום העצמאות ה-75 למדינת ישראל, כנציגת המתנדבים בארגון.

קישורים חיצוניים

 
 
 התמודדות משטרת ישראל עם הפשיעה החקלאית, דו"ח מבקר המדינה 2016
 יואל זילברמן, סיפורו של השומר החדש, כנס ירושלים

הערות שוליים

ישראל: עמותות
ארגוני חינוך בישראל
ארגוני עזרה בישראל
ארגונים חברתיים בישראל
ארגונים חקלאיים בישראל
זוכי פרס בגין
מיזמים שלכבודם הודלקה משואה ביום העצמאות